 नरपुंगव के मन में सौन्दर्यखानि, सुगन्धिक द्रौपदी की अभिलाषा अवश्य सिर उठा रही थी। आश्चर्य तो तब होता, यदि ऐसी अनुपम स्त्री की प्राप्ति की स्पर्धा में यादव अपने सर्वस्व को दाँव पर लगाकर न उतरते। काम्पिल्यनगर जाने के लिए बलराम भैया, दोनों सेनापति, देवरजी उद्धव, कई यादव-वीर और स्वयं श्रीजी की बड़ी दौड़धूप हो रही थी। ऐसे में सम्पूर्ण द्वारिका को अत्यानन्द से जड़मूल से आलोड़ित करनेवाली, सभी को अनपेक्षित, अकल्पनीय घटना घटित हुई।
मेरा बहुत वर्ष पहले अपहृत हुआ प्रथम पुत्र अचानक द्वारिका के शुद्धाक्ष द्वार पर आ खड़ा हुआ। उसके साथ कई असुर थे। वह आया था यादवों के मूल शूरसेन राज्य से - गोवर्धन पर्वत के घने अरण्य से। न जाने किस वैमनस्य के कारण शम्बरासुर ने बहुत वर्ष पहले मेरे नवजात पुत्र का, उसके जन्म के छठे दिन ही अपहरण किया था । शम्बरासुर और उसकी पत्नी मायावती ने बड़ी सावधानी से अपने आसुरी संस्कारों में उसे पाला था।
तथापि उनकी सारी चेष्टाएँ विफल हो गयी थीं। जिस क्षण उसे ज्ञात हुआ कि वह द्वारिका के यादवकुल का अंकुर - प्रत्यक्ष द्वारिकाधीश का पुत्र है, उसी क्षण उसका रक्त उबल पड़ा । उसने शम्बर से घनघोर युद्ध किया और उसका वध करके ही वह चला आया था। मायावती को छोड़कर, कुछ एकनिष्ठ असुरों को साथ लेकर वह सीधे द्वारिका चला आया था। इस सम्पूर्ण समाचार के साथ उसने एक अग्रदूत भेजा था।
'द्वारिकाधीश का अपहृत पुत्र द्वारिका लौट रहा है।' - इस समाचार से द्वारिका जैसी खिल उठी थी, वैसी अपने निर्माण से आज तक कभी भी वह नहीं खिली थी ! मेरा यह पुत्र अत्यन्त सुन्दर था - साक्षात् मदनदेव का अवतार ! गोवर्धन के खुले वातावरण में पलने से वह पहली ही दृष्टि में अप्रतिम सुन्दर, ऊँचा दिख रहा था। स्वयं श्रीजी ने बलराम भैय